Oesjaar – Roekeloos
Gepubliseer deurRoekeloos	 08/11/2018 25/10/2018 Los kommentaar op Oesjaar
Afrikaanse musieklegende, Jannie du Toit, is een van daardie kunstenaars wat die toets van tyd kon deurstaan. Hy het homself oor die afgelope paar jaar daarop toegespits om musiek van sy gunsteling-musikante, soos Jacques Brel, Jules de Corte, Koos du Plessis en Lucas Maree te sing, maar het besluit dat dit weer tyd is om op sy eerste liefde en passie te fokus – naamlik om Afrikaanse liedjies te skryf en na die verhoog te bring. Die resultaat hiervan, is 'n splinternuwe album: Oesjaar.
Die eerste enkelsnit vanaf dié nuwe album, 'n aangrypende liefdesballade – 'Jy kyk sag', is vir sy vrou geskryf – hy en Therina Wentzel is in Junie vanjaar getroud. "Ek het die liedjie vir haar geskryf en moet erken dat dit my persoonlike gunsteling is," verklap hy. "Buiten vir die feit dat dit 'n mooi liefdesliedjie is, het dit ook 'n lekker 60's folk-aanslag, wat dit vandag anders maak as die deursnee." Vriende en aanhangers wat dit al gehoor het, stem saam dat dit dalk mooier is as Jannie se grootste treffer, ''n Liedjie vir jou'.
Die nuwe album word in November vanjaar vrygestel. "Oesjaar 'n hoogtepunt en viering van agt-en-veertig jaar as 'n Afrikaanse kunstenaar, maar dit bevat slegs materiaal wat hierdie jaar geskryf is. Dit gaan oor wat ek glo, goed waarvoor ek hoop en oor die mense, plekke en dinge wat 'n verskil in my lewe gemaak het en steeds maak. Ek is vol vertroue dat die eindresultaat nie sal teleurstel nie." sê hy.
Die nuutste vrystelling spreek 'n wye verskeidenheid temas aan. Daar is 'n huldeblyk aan die oorlede klavierlegende, Christa Steyn, wat vir vyf-en-twintig jaar Jannie se goeie vriendin, begeleier, mede-komponis, musiekverwerker op sy albums en musiekvennoot op wêreldwye reise was. Die titel van die liedjie is die woorde wat Christa self – in haar laaste hartroerende televisieonderhoud – vir Coenie de Villiers gesê het: 'Sy genade is genoeg'. 'Koffiekafeetjie' is 'n nostalgiese onthouliedjie oor 'n koffiewinkel in Melville wat gereeld in die 1990's deur kunstenaars besoek is, maar ook oor Badia Isaacs, die dame wat die hart en siel van die plekkie was. 'Vat Die Pad' gaan oor musiekreise saam met Christa, maar ook saam met sy huidige musiekkollegas oor meer onlangse ervarings. Dan is daar 'Ons soek 'n Tata', opgedra aan Madiba en op die titelsnit, 'Oesjaar' gebruik Jannie 'n wingerd as beeld van sy musiekloopbaan: "Hierdie wingerd is my gawe, my pasella reg van bo. Hierdie wingerd daag my uit om hard te werk en vas te glo. Hierdie wingerd is my hawe, sorg vir brood en sorg vir hoop. Stuur my weg op ver ver paaie, vir die hart om op te loop …"
Oesjaar bevat ook 'n paar bonussnitte – van vroeëre liedjies uit sy wingerd, waaronder Karen Zoid se opwindende rockverwerking van ''n Liedjie vir jou'. Dié liedjie is presies veertig jaar gelede deur Jannie geskryf en dit het vanjaar opslae gemaak nadat Karen en Jannie dit opgeneem het vir haar program, Die Republiek van Zoid Afrika. Binne 'n uur na die uitsending, het dié opname bo-aan iTunes se treffersparade gepronk.
Oesjaar, wat deur die briljante Clinton Zerf verwerk is, sal bekendgestel word tydens twee spesiale vertonings by Mothership Studios in Philadelphia in die Wes-Kaap en by die Atterbury Teater in Pretoria op onderskeidelik Sondag 11 en Dinsdag 13 November 2018. Die album sal, via Vonk Musiek, beskikbaar wees op iTunes asook by uitgesoekte musiekwinkels.
Jannie se sololoopbaan het, byna 'n leeftyd gelede, afgeskop nadat hy sy regs- en taalstudies voltooi het. Gedurende sy studentejare in die 1970's het hy in 'n pop- en rockgroep gespeel en was ook lid van die Afrikaanse folk-groep, Trilogie, wat reeds op die toetsuitsendings van SATV in 1975 verskyn het. Hy het in 1979 bekendheid verwerf as sanger en liedjieskrywer en het sy eerste solo-album, 'n Liedjie vir jou, in 1981 uitgereik. In die tagtigerjare skryf hy musiekblyspele vir Tukkies en in die 90's bevorder sy JNS Musiek-maatskappy minder kommersiële Suid-Afrikaans musiek. Hy het in 2008 'n ere-penning ontvang van die Suid-Afrikaanse Akademie vir Wetenskap en Kuns, asook – onder andere – in 2012 van Innibos Kunstefees vir sy bydrae tot die Afrikaanse Skryfkuns.
Deur die loop van sy dinamiese loopbaan, het hy verskeie albums vrygestel, waaronder Drie-Uur In Die Môre (1987), Palet (1990), De Kleine Man (1994), Volgende Winter (1996), Geloof Hoop En Liefde (1998), Leeuspruit (2002), Diepverlange (2007), Onderweg (2011), Ligjare (2013), Doep Is Nie Dood Nie en Grenzeloos Nederlands (2014) en Die Eggo Van Jou Oë (2015). Twee verdere CD's is in 2016 uitgereik, naamlik sy Brel-album in vier tale en Kiekies – Lucas se Liedjies saam met Thean Kotzé.
Gepubliseer deurRoekeloos 08/11/2018 25/10/2018 Gepubliseer inMusiekSleutelwoorde: Chanie Jonker, Christa Steyn, Clinton Zerf, Jannie du Toit, Susan Mouton, Thean Kotze, Theuns Botha